**Îţi mulţumesc!**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pentru că poţi să îmi zâmbeşti,

Când te trezesc în miez de noapte,

Pentru că-n tihnă mă priveşti

Şi mă dezmierzi, rostindu-mi şoapte,

Pentru că-n schimb nu-mi ceri nimic,

Atunci când mă primeşti în braţe,

Iar când, stângaci, ceva mai stric,

Nu strigi, ci-mi fredonezi romanţe,

Pentru că-ntâi mă-ntrebi ce fac

Şi-apoi încerci să vezi de tine,

Pentru că-ţi sunt la fel de drag

Chiar după ani şi ani de zile,

Pentru că nu mă cerţi atunci

Când am uitat s-ajung acasă,

Pentru că sunt la fel de dulci

Serile-n doi, şi încă-ţi pasă,

Pentru că reuşesc să văd,

Cu tine, că e plin paharul,

Şi chiar de nu ţi-a fost comod,

Mi-ai dăruit şi mie harul,

Aş vrea să ştii că te iubesc,

La fel cum te-am iubit odată

Şi-n plus, să-ţi spun « Îţi mulţumesc ! »

Şi « Ţie-ţi dărui viaţa toată. »